เบิกจ่ายงบฉลุย-เงินไทยเข้มแข็งอืดอาด
รัฐเบิกจ่ายฉลุย 1.5 ล้านล้านบาท สูงกว่าเป้า 4.83% งบลงทุนไทยเข้มแข็งยังอืด
10 ส.ค. 2554

รัฐเบิกจ่ายฉลุย 1.5 ล้านล้านบาท สูงกว่าเป้า 4.83% งบลงทุนไทยเข้มแข็งยังอืด 
นายรังสรรค์ ศรีวรศาสตร์ อธิบดีกรมบัญชีกลาง เปิดเผยว่า ผลการเบิกจ่ายเงินงบประมาณประจำปี 2554 ว่ามีเบิกจ่ายงบประมาณไปแล้วทั้งสิ้น 1.5 ล้านล้านบาท หรือ 72.83% เกินกว่าเป้าหมาย 4.83% ขณะที่งบรายจ่ายลงทุน เบิกจ่ายไปแล้ว 1.9 แสนล้านบาท หรือ 54.41% ถือว่ายังต่ำกว่าเป้าหมาย 6.59% 
ขณะที่งบรายจ่ายประจำเบิกจ่ายแล้ว 1.31 ล้านล้านบาท หรือ 76.57% สูงกว่าเป้าหมาย 7.1%
นายรังสรรค์ กล่าวว่า สำหรับหน่วยงานที่ได้รับงบประมาณรายจ่ายลงทุนเกิน 1,000 ล้านบาท มีผลการเบิกจ่ายสูงสุด 3 อันดับแรก และเกินเป้าหมายที่ได้กำหนดไว้ 61% ได้แก่ มหาวิทยาลัยมหิดล กรมส่งเสริมการปกครองท้องถิ่น และกองบัญชาการกองทัพไทย คิดเป็น 99.79%, 83.14% และ 63.37% ตามลำดับ
ด้านผลการเบิกจ่ายงบไทยเข้มแข็ง ณ วันที่ 4 ก.ค.ที่ผ่านมา มีเบิกจ่ายแล้ว 2.84 แสนล้านบาท หรือ 83.22% จากวงเงินที่ได้รับจัดสรร 3.41 แสนล้านบาท ซึ่งคณะรัฐมนตรีได้มีมติเมื่อวันที่ 3 พ.ค. 2554 เกี่ยวกับการบริหารโครงการภายใต้งบไทยเข้มแข็ง 2555 ว่าหากโครงการที่มีเวลาดำเนินงาน 1 ปี ให้หน่วยงานดำเนินการและเบิกจ่ายเงินให้แล้วเสร็จภายในปีงบประมาณ 2555 หากเบิกจ่ายไม่ทันจะต้องหาแหล่งเงินอื่นมาสนับสนุนการดำเนินโครงการต่อไป
อธิบดีกรมบัญชีกลาง กล่าวอีกว่า สำหรับโครงการที่ขอขยายเวลาลงนามในสัญญาหรือขอขยายเวลาเบิกจ่ายเงินแต่ยังไม่ลงนามในสัญญาหรือยังไม่เริ่มดำเนินงาน ต้องแจ้งคณะกรรมการกลั่นกรองและบริหารโครงการภายใต้แผนปฏิบัติการไทยเข้มแข็ง 2555 พิจารณา หากดำเนินการไม่ทันก็ควรยกเลิกโครงการและรวมเป็นเงินเหลือจ่ายต่อไป นายรังสรรค์ กล่าว